<h3 style="text-align: justify;" align="left"><b>Megkésett-akadályozott beszédfejlődés </b></h3>
<p style="text-align: justify;">Olyan zavar, mely leginkább a gyerek beszédfejlődésének késésében mutatkozik meg. Lányoknál 2 éves, fiúknál 2,5 év kor körül még nem jelennek meg az első szavak, a szókincs lassan, alig bővül.</p>
<p style="text-align: justify;">A megkésett és akadályozott beszéd- és nyelvi fejlődés javításának célja az, hogy a nyelv kifejező, jelölő funkciójának kialakításával képessé tegye a gyermeket a nyelvi jelek befogadására, földolgozására, a beszédbeli kommunikációra. Nevet adunk annak, amit a gyermek lát, hall, érzékel, megfog és átél. Segítünk neki érzéseinek, gondolatainak kifejezésében. A beszéd és nyelv funkcióinak erősítésével segítjük a gyermek értelmi fejlődését, szociális tanulását.</p>
<p style="text-align: justify;">A terápia az anyanyelv elsajátításának természetes menetét követi</p>
<p style="text-align: justify;">A beszédindításhoz nélkülözhetetlen, hogy a gyermek szívesen adjon ki hangot, szívesen utánozzon hangokat, hangkapcsolatokat, mert ezekkel az ún. <strong>hangutánzó gyakorlatok</strong>kal alapozzuk meg az aktív szókincs fejlesztését. A szókincs kialakítását a <strong>főnevek</strong> tanításával kezdjük Először a közeli környezet gyakrabban előforduló tárgyait, pl. mama, papa, alma, baba, majd a távolabbi környezet ritkábban előforduló tárgyait tanítjuk. A szókincs bővítése folyamatos; ha kb. 40-50 főnevet aktívan birtokol, elkezdhetjük az <strong>igék </strong>tanítását. Ekkor kezdődik az <strong>egyszerű tőmondatok</strong> tanítása, pl. „A pipi fut.”Közben megtanítjuk az első mellékneveket, ezek az alapszínek (piros-kék, sárga-zöld) illetve a kicsi-nagy ellentétpár. A tőmondatok kialakítása után kezdődik a bővített mondatok tanítása, melyet először a tárgyrag és a helyhatározórag (-ban, -ben) kialakításával indítunk.</p>
<p style="text-align: justify;">A terápia további részében tovább folytatódik a beszéd tartalmi oldalának rendezése: szókincsbővítés, nyelvtani szerkezetek további kiépítése, mondatformák kialakítása, bővítése. Fontos része a kezelésnek a gyermek beszédészlelésének, beszédmegértésének fejlesztése, az esetlegesen fellépő beszédhibák korrekciója, később pedig az olvasás- és írászavar kialakulásának megelőzése.</p>
<p style="text-align: justify;">A szakember irányítása, tanácsai segítik az otthoni foglakozást a gyermekkel.</p>