<p style="text-align: center;"><strong>GYÓGYTESTNEVELÉS</strong></p>
A XIII. kerületben 1974 óta van gyógytestnevelés a mozgásszervi és a belgyógyászati panaszokkal gyógytestnevelésre utalt tanulók számára. A gyógytestnevelői szakszolgálat 2009-ben került a Prizma Általános Iskola és Óvoda, Egységes Gyógypedagógiai Módszertani Intézmény (továbbiakban: Prizma EGYMI) szervezeti keretei közé.
A kerületben 2 gyógytestnevelő látja el a beutalt tanulókat. Munkájukat általános és középiskolás tanulók körében végzik. Tornatermi és uszodaórákat is tartanak.

<span style="text-decoration: underline;"><em><strong>A gyógytestnevelés fogalma</strong></em></span>
A gyógytestnevelés olyan oktatási- nevelési folyamat, amely a betegségek megelőzésében és gyógyításában fejti ki hatását. Tágabb értelemben, a testkultúra, testnevelés- tudomány része, szűkebb értelemben, önálló tantárgy, amely során a betegségtípusoknak megfelelően a testi képességeiben visszamaradt, mozgásszervi-, belgyógyászati- és egyéb betegségekben szenvedő tanulók, tantervbe foglalt differenciált képességfejlesztése valósul meg. A gyógytestnevelés pedagógiai tevékenység, tanári végzettséghez kötött.

<span style="text-decoration: underline;"><em><strong>A gyógytestnevelés célja</strong></em></span>
A gyógytestnevelés célja, hogy sajátos eszközeivel a mozgásszervi és a belgyógyászati panaszokkal gyógytestnevelésre utalt tanulók egészségszintjét emelje, valamint a testi deformitások javításával, a szív és keringési szervek munkaképességének növelésével, alkalmassá tegye a tanulókat az iskolai munkában és az életben adódó feladatok teljesítésére. A gyermek egészségének és fizikai cselekvőképességének helyreállítása és megerősítése, és egy a diagnózisának és alkati adottságainak megfelelő sport iránti igény kialakítása.

<span style="text-decoration: underline;"><em><strong>A gyógytestnevelés feladatai</strong></em></span>
- Az elváltozások helyreállítása a testnevelés eszközeivel
- Képességek fejlesztése
- Mozgáskészség, mozgásműveltség kialakítása
- Testmozgás, sport megszerettetése

<span style="text-decoration: underline;"><em><strong>A gyógytestnevelésre szoruló tanulók kategorizációja</strong></em></span>
Az I. II. III. kategóriába sorolt tanulók névjegyzékét az orvos készíti el - az adott tanévet megelőző tanév május 15-ig -, melyet továbbít a nevelési-oktatási intézmény igazgatójának.
A könnyített és gyógytestnevelés szervezésének és a gyógytestnevelési órára történő beosztásnak rendje:
<strong>I. kategória: könnyített testnevelési órán</strong> vesz részt a tanuló, ha hosszabb betegség miatt fizikai állapota leromlott, kisméretű mozgásszervi, belgyógyászati stb. elváltozása van, s emiatt a testnevelési órák egyes gyakorlatai nem végezheti. A könnyített testnevelés általában a normál testnevelési órán kerül megszervezésre, az adott iskolában tanító testnevelő tanár vezetésével.
<strong>II. kategória: gyógytestnevelési órán</strong> vesz részt a tanuló, ha mozgásszervi, belgyógyászati stb. elváltozása miatt sajátos, az állapotát figyelembevevő foglalkozásokat javasol a szakorvos.
<strong>II/A kategória</strong>: Az orvosi javaslat alapján testnevelési órán is részt vehet. A féléves és év végi osztályzatát a gyógytestnevelő tanár állapítja meg.
<strong>II/B kategória: Csak a gyógytestnevelési órán vehet részt</strong>, az egészségügyi diagnózisnak megfelelő foglalkozásokon. A féléves és év végi osztályzatát a gyógytestnevelő tanár állapítja meg.
<strong>III. kategória: Fel kell menteni</strong> a tanulót a testnevelési órán való részvétel alól, ha mozgásszervi, belgyógyászati stb. elváltozása nem teszi lehetővé a gyógytestnevelési órán való részvételét sem.

<span style="text-decoration: underline;"><em><strong>A szolgáltatást igénylők köre</strong></em></span>
A szolgáltatást igénybe vehetik azok az általános és középiskolás korú tanulók, akiknél az iskolaorvos és/vagy ortopédus szakorvos az ellátásra való jogosultságot megállapítja.
Ellátjuk azt a tanulót, akinek a lakóhelye, ennek hiányában tartózkodási helye a működési körzetében van, illetve aki az illetékességi területén jár iskolába.

<span style="text-decoration: underline;"><em><strong>Az ellátottak köre- mozgásszervi betegségek:</strong></em></span>
<strong>Gerinc</strong> – mellkas deformitások, aszimmetriák: „tyúk, tölcsér” mellkas, mellkasi aszimmetriák, testtartáshibák, gerincferdülés, gerincbetegségek.
<em><strong>Ízületi, csontrendszeri betegségek</strong></em>: reumatoid elváltozások, gyulladások, ficamok, törések, műtétek utáni meghatározott állapotok.
<em><strong>Belgyógyászati betegségek</strong></em>: szív – érrendszeri betegségek, légúti és tüdőbetegségek, vese,- húgyúti betegségek, endokrin (hormonális) betegségek
<em><strong>Láb-statikai rendellenességei</strong></em>: lúdtalp, lábboltozat eltérések, boka, térd, csípő rendellenességek.
<em><strong>Vegetatív disztóniás betegségek</strong></em>