Foglalkoztató tagozatunk a Prizma Általános Iskola és Óvoda EGYMI különálló telephelyeként működik. Feladatunk a sajátos nevelési igényű értelmileg akadályozott gyermekek nevelése, fejlesztése.
Az iskolánkba érkező gyermekek gyógypedagógiai óvodákból, vagy integráló óvodákból érkeznek hozzánk. Mivel tagozatunk kis létszámú, ezért a fejlesztés három csoportban történik. Az összevont csoportok nem jelentenek hátrányt a gyerekeinknek, hiszen a hangsúly az egyéni fejlettségi szintet figyelembevevő differenciált fejlesztésen van. A gyerekek differenciált fejlesztése a már meglévő ismeretekre építve, kis lépésekre bontva, gyakori ismétléssel, konkrét cselekvésbe ágyazott, játékos helyzetek megteremtésével, folyamatos irányítás mellett történik.

Az egyéni fejlettségi szintnek megfelelő differenciált fejlesztés a következő tanulásszervezési formákban valósul meg:
Csoportos foglalkozásokon, ahol differenciált feladatokkal, egyéni segítségnyújtás mellett sajátítják el a tananyagot,
Kiscsoportok szervezésével, itt közel azonos képességű gyermekeknek, igényeikhez mérten, lassabb tempóban sok ismétléssel történik a felzárkóztatása. A differenciált csoportszervezés teszi lehetővé, hogy a gyorsabb ütemben haladó tanulók több ismeretet kapjanak például a kultúrtechnikákból.
Egyéni foglalkozásokon célunk, csökkenteni a károsodásból eredő nagyfokú lemaradásokat, támaszkodva az épen maradt részképességekre.
A fejlesztés diagnosztikus mérés alapján készült egyéni fejlesztési tervek alapján történik.

Mit tartunk fontosnak?
A gyerekek tegyenek szert minél nagyobb önállóságra, különös tekintettet az önkiszolgálásra.
Biztonsággal tudjanak mozogni szűkebb és tágabb környezetükben, és igényeikhez mérten legyenek képesek azt megváltoztatni.
Tudjanak kapcsolatokat teremteni intézményen belül, és kívül, fejlődjön együttműködési, alkalmazkodási képességük.
Legyenek képesek integrált körülmények között is adekvát magatartásra, ennek megfelelően sajátítsák el az alapvető magatartási normákat.
A fejlettségi szintnek megfelelően elsajátított kultúrtechnikai ismereteket segítséggel alkalmazni tudják.
Képességeikhez mérten, legyenek képesek egyszerű munkafolyamatok elsajátítására, alkalmazására. Ennek érdekében fejlődjön feladattudatuk és feladattartásuk.

Valljuk, hogy a szülőkkel való szoros együttműködés eredményezheti a gyermekek optimális fejlődését. Nyílt napokon, fogadóórákon, szülőklubokon van lehetőségünk az együttgondolkodásra.

A gyermekek egész napi tevékenységének megszervezésénél fontos, hogy a délelőtti és a délutáni tevékenységek szervesen illeszkedjenek egymáshoz. A délutáni szabadidős foglalkozások megfelelő időt és alkalmat nyújtanak a már tanultak begyakorlására, itt nyílik mód, és megfelelő idő az önkiszolgálási tevékenységek, és egyszerű munkafolyamatok végzésére. Tanulóink kézműves foglalkozásokon készült munkákkal díszítik környezetüket, vagy jeles napokra, ünnepi alkalmakra készítenek ajándékokat.
Nagy hangsúlyt fektetünk arra, hogy a mozgás életük mindennapi részévé váljon. Ezt szolgálják a szakkörök, úszás, és szomatopedagógus által vezetett mozgásjavító torna.
Délutáni elfoglaltságot jelent számukra az Ulwila zeneoktatás és a néptánc.

Fő célunk az integráció, a társadalmi beilleszkedés segítése, ezt szolgálják az iskolán kívüli szabadidős programok állatkert, hajókirándulás, kirándulás, mozi, cirkusz, bábszínház, színház.

Keressük azokat a lehetőségeket, ahol tanulóink találkozhatnak, együtt lehetnek a többségi iskola diákjaival. Szabadidős tevékenységekben igyekszünk olyan csoporttevékenységeket szervezni, amelyekben minél több kooperáció és kommunikációs helyzet hozható létre az értelmileg akadályozott és a többségi gyermekek között. Jó hangulatban zajlanak a közös játékok, sportversenyek, kézműves, és néptánc foglalkozások.
Bekapcsolódtunk a Mindenkinek becsengettek integrációs programba is.