<p style="text-align: justify;"><strong>Diszlexia prevenció</strong></p>
<p style="text-align: justify;">A diszlexia, diszgráfia, diszkalkúlia, olyan részképesség-zavar, tünet-együttes, amely a gátolja az alapvető kulturtechnikák (olvasás, írás, számolás) kialakulását, készségszintű használatát, ezzel megzavarhatja a személyiség harmonikus fejlődését.</p>
<p style="text-align: justify;">Óvodáskorú gyermekek esetén a diszlexia prevenció célja az olvasáshoz szükséges részképességek kialakítása, fejlesztése.</p>
<p style="text-align: justify;">Bizonyos részképességek fejletlenségére már az 5-6 éves gyermekek tevékenysége során felfigyelhetünk. A gondos szülő is fel tudja ismerni azokat a hiányosságokat a gyermek játéktevékenysége, mozgása, beszéde során, amelyek utalhatnak bizonyos képességek hiányára, fejletlenségére. A logopédus a gyermek 5 éves kora körül nagy bizonyossággal meg tudja mondani, hogy a gyermek veszélyeztetett-e a diszlexia kialakulásával kapcsolatban.</p>
<p style="text-align: justify;">Szembetűnő problémák lehetnek:</p>

<ul style="text-align: justify;">
	<li>nagy mozgások összerendezetlensége - labilis járás, futás, egyensúlyvesztés</li>
	<li>bizonytalan tájékozódás saját testen utánzásos és szöveges utasítás alapján, irányok tévesztése</li>
	<li>finommozgás összerendezetlensége, papírhajtogatás, gyurmázás, gyöngyfűzés, rajzolás</li>
	<li>fejletlen ritmusérzék, ütemes tapsolás, ütemes járás hiánya,</li>
	<li>beszéd, gondolkodás, figyelem, emlékezet hiányosságai.</li>
</ul>
<p style="text-align: justify;">A korai felismerés lehetővé teszi a korai fejlesztést, melynek során játékos tevékenységek sorozatában valósul meg a részképességek fejlesztése.</p>
<p style="text-align: justify;"></p>
<p style="text-align: justify;"><strong>Diszkalkúlia prevenció</strong></p>
<p style="text-align: justify;">Óvodáskorú gyermekek esetén a diszkalkúlia prevenció célja a nyelvi és matematikai készségek egyéb részterületekkel együtt való fejlesztése.</p>
<p style="text-align: justify;">A fejlesztés során mindazon készségek fejlesztésére törekszünk, amely nélkül a számfogalmak nem, vagy csak bizonytalanul alakulhatnak ki. Külön figyelmet fordítunk azokra a tevékenységekre, amelyek az érzékelés, észlelés, az emlékezet és a figyelem fejlesztésére irányulnak. A gyermekek saját tevékenységükön keresztül tanulnak a legkönnyebben, így minden esetben biztosítjuk számukra a konkrét cselekvés, a tapasztalatszerzés, a sokoldalú manipulálás lehetőségét.</p>
<p style="text-align: justify;">Ahhoz, hogy matematikai fogalmak értelmezése biztos legyen, a következő útvonal végigjárására van szükség:</p>
<p style="text-align: justify;">- cselekvéssel összekötött „matematikai feladatok”</p>
<p style="text-align: justify;">- tárgyakkal végezett cselekvések</p>
<p style="text-align: justify;">- modellekkel végezett cselekvések</p>
<p style="text-align: justify;">- a legmagasabb szint: cselekvés nélkül számolnak.</p>
<p style="text-align: justify;">A gondolkodás segítségével a gyermekek megtanulnak felismerni, összehasonlítani, megkülönböztetni, rendezni, csoportosítani, összefüggéseket meglátni.</p>
<p style="text-align: justify;"></p>

<h3 style="text-align: justify;"><span style="color: #800000;"><b>Diszlexia reedukáció</b></span></h3>
<p style="text-align: justify;">A diszlexia, egy olyan sajátos olvasási zavar, melyre jellemző, hogy a gyermek olvasási teljesítménye jelentősen elmarad a korának és az intelligenciájának megfelelően elvárható szinttől.</p>
<p style="text-align: justify;">Az olvasás hibái közé tartoznak többek között a betűtévesztések, (hasonlóságon alapuló, pl. f-t, g-k), betűkihagyások, betűbetoldások, szótagkihagyások, szótagbetoldások, fordítások, pl. betűk szintjén b-d, u-n, szótagok, szavak szintjén betűsorrend megfordítása, kezdő olvasóknál a betűk olvasásának súlyos megkésése. Tünetként szerepel emellett az olvasás tempójának lassúsága és a szövegértés problémája.</p>
<p style="text-align: justify;">Írásban gyakoriak a helyesírási hibák, hosszú-rövid tévesztések, egybe-különírási gondok, betűkihagyások, felcserélések, betoldások, a mondatkezdő nagybetű és a mondatvégi írásjelek nem megfelelő használata. A diszlexiás gyermek írása többnyire csúnya, sokszor szinte olvashatatlan. Mindezek mellett még jellemző, hogy a szűk terjedelmű emlékezet miatt tollbamondásnál a szöveg hiányos leírásával, valamint szórendváltoztatással is találkozhatunk.</p>
<p style="text-align: justify;">A diszlexia reedukáció két fő eleme:</p>

<ul style="text-align: justify;">
	<li>az      olvasást megalapozó készségek/képességek fejlesztése (pl.: térbeli      tájékozódás, bal-jobb irányok differenciálása, szókincs fejlesztése stb.),</li>
	<li>a már      tanult betűk ismétlése és az olvasási készség fejlesztése.</li>
</ul>