<h3 style="text-align: justify;"><span style="color: #800000;"><b>Pöszeség</b></span></h3>
<p style="text-align: justify;">Pöszeségről (hangképzési hibáról) akkor beszélünk, ha a gyermek kiejtése eltér az anyanyelv normáitól. Ez minden kisgyermeknél előfordul a beszédfejlődés egy bizonyos szakaszában, ún. élettani jelenség. <i>Életkorilag </i>akkor beszélünk kóros (már nem élettani) pöszeségről, ha a gyermek a középső csoport végén, illetve a nagycsoportban (4 és fél, 5 éves kora után) is helytelenül képez hangokat.<i> Fontos, hogy ennek javítására</i> a <i>beiskolázás előtt</i> sor kerüljön, mert a beszédben meglévő hibák az olvasásban, írásban is megjelennek majd, és a tiszta beszéd az osztályközösségbe való jobb beilleszkedést is segíti.</p>
<p style="text-align: justify;">A pösze hangképzés többféle lehet.</p>
<p style="text-align: justify;">Hangcserénél a gyermek az egyes hangok helyett mást ejt: pl. k helyett t (kapu=tapu), s helyett sz (sapka=szapka), l helyett j hangot (lufi=jufi). Hangtorzításkor nem a megfelelő helyen képződik a hang, és a beszéd pl. szörcsögő lesz, vagy beszéd közben a nyelv kibújik a fogak közt. Hangkihagyásnál a gyermek a szó valamely részén nem ejti a hangot. (Pl. hajó=“ajó”, alma=“ama”, asztal=“aszta”)</p>
<p style="text-align: justify;">Lehet, hogy csak néhány hang képzése helytelen, de érinthet 8-10, esetleg több hangot is a beszédhiba.</p>
<p style="text-align: justify;">A terápia célja az artikulációs zavar megszüntetése, a helyes magyar kiejtés tanítása. Feladata a helyes kiejtés feltételeinek megteremtése, a tiszta beszédhangok kifejlesztése, rögzítése hangkapcsolatokban, használata a spontán beszédben, a helytelen beidegződések megszüntetése.</p>
<p style="text-align: justify;">A terápia során az artikulációs mozgásügyesítő gyakorlatok vezetik be a hangképzést. Hangonként, hangcsoportonként más-más mozdulatokat gyakorolnak a gyermekek, hogy később könnyedén elérjék a helyes kiejtést. A hallási differenciáló gyakorlatok alkalmával megtanulják a helyesen ejtett hangokat a helytelen variációktól megkülönböztetni. A hangfejlesztés a pöszeség  megszüntetésének legdöntőbb szakasza: a kifejlesztendő hang izolált ejtését tanulják. A rögzítés folyamán az izoláltan hibátlanul ejtett hangot szótaggyakorlatok segítségével tanulják gördülékenyen kimondani. Az automatizálás a begyakorlás szakasza, az új hangot következetes, tervszerű, szó, szókapcsolat, mondat, szöveg, történet, vers utánmondó gyakorlatokkal automatizáljuk.</p>
<p style="text-align: justify;">A terápia idején fontos a jó együttműködés a szülő és a szakember között, a tanácsok betartása, és az együttes otthoni gyakorlás.</p>